માંગરોળ તાલુકાના શેખપુર ગામે ભાદ્રેચા ડેમનો પાળો રીપેર કરવાની કામગીરી આજે ફરી શરૂ કરવામાં આવી છે.શેખપુર ખાતે નોળી નદી પર આઠ દાયકા પહેલા બાંધવામાં આવેલા ડેમમાં ગત વર્ષે ચોમાસામાં ગાબડુ પડયું હતું. માંગરોળ પંથકમાં પીવાના પાણી પૂરું પાડવા માટે મુખ્ય શ્રોત ગણાતા 42.45 કરોડ લીટર પાણીની સંગ્રહ ક્ષમતા ધરાવતા આ ડેમને તાબડતોબ રિપેર કરવાની જરૂરીયાત ઊભી થઈ હતી. પરંતુ સરકારી તંત્રની ધીમી ગતિને પગલે કાગળની કાર્યવાહીમાં નવ માસ જેટલો સમય પસાર થઈ ગયો હતો. દરમિયાન હાલમાં 22 લાખના આ કામનું ટેન્ડર જેતપુરના અનિલભાઈ રેવરને કોન્ટ્રાકટ અપાયો હતો. વરસાદ પહેલા 25 મીટરનું ગાબડું બુરવાની કામગીરી પૂર્ણ થઈ જશે તેમ જણાતું હતું. પરંતુ ચાલુ માસમાં અમુક દિવસો કામગીરી ચાલ્યા બાદ પંદર દિવસથી કામ બંધ કરી દેવાયું હતું.